**KÖNYVVIZSGÁLÓI PÁLYÁZAT**

Az Országos Betétbiztosítási Alap (OBA) a pénzügyi közvetítőrendszer egyes szereplőinek biztonságát erősítő intézményrendszer továbbfejlesztéséről szóló 2014. évi XXXVII. törvény (a továbbiakban: a „**Szantv.**”) 132. § (7) bekezdése alapján a Szanálási Alap (a továbbiakban: az „**Alap**”) operatív feladatait, így többek között annak könyvvezetését is ellátja.

A Szantv. 131. §-a alapján ezennel nyilvános pályázatot hirdetünk és ennek keretében kötelező érvényű ajánlatokat kérünk a 2017., 2018. és 2019. években az Alap naptári évvel megegyező üzleti éveinek független könyvvizsgálatára.

A kötelező érvényű ajánlatok megtételéhez a pályázók által figyelembe veendő alábbi információkat közöljük:

Az Alap

* a Szantv. alapján működő *sui generis* jogi személy;
* számviteli rendjét a számvitelről szóló 2000. évi C. törvény és a betétbiztosítási alapok és intézményvédelmi alapok, valamint a befektető-védelmi alap éves beszámoló készítési és könyvvezetési kötelezettségének sajátosságairól szóló 214/2000. (XII. 11.) Korm. rendelet szabályozza;
* a társasági adóalanynak nem minősülő szervezet, teljes személyes illetékmentességben részesül, továbbá a helyi adókról szóló törvény hatálya sem terjed ki rá;
* saját vagyona, bevételei és jövedelme után sem adó, sem illeték fizetésére nem kötelezhető, és a saját tőkéje nem osztható fel;
* pénzügyi-számviteli ellenőrzését az Állami Számvevőszék végzi;
* könyvvizsgálóját a pénzügyi intézmények könyvvizsgálatára jogosultak közül választja meg az Alap igazgatótanácsa;
* éves beszámolóját – az érvényes nemzetközi és a magyar számviteli szabályok figyelembe vételével – magyar és angol nyelven készíti;
* könyvvizsgálójának törvény által előírt feladata az Alap könyvviteli nyilvántartásának és éves beszámolójának felülvizsgálata, továbbá véleménynyilvánítás az Alap gazdálkodásával, a vagyonkezeléssel és felhasználással kapcsolatos igazgatótanácsi előterjesztések hitelességéről, ideértve, de nem kizárólagosan, az Alap portfólió-kezelésének negyedéves teljesítményéről szóló tájékoztatókat, valamint az Alap éves költségvetési tervének időarányos teljesüléséről szóló negyedéves tájékoztatókat (a továbbiakban: a „**Portfólió-kezelési és Költségvetési Tájékoztatók**”);
* könyvvizsgálóval kötendő megbízási szerződése egy évre szól, és legfeljebb két alkalommal további egy évre megújítható;
* mérleg-főösszege a 2016. év végén meghaladta a 85 milliárd forintot;
* pénzforgalmi számláját a Magyar Nemzeti Bank vezeti, azonban néhány működéssel összefüggő feladat ellátására kereskedelmi bankoknál is vezet számlákat;
* önálló munkaszervezettel nem rendelkezik, azaz dolgozói létszáma nincs; és
* könyvelése a Windows alapú Navision programon folyik, havi átlagos mennyiség kb. 800-1.000 tétel.

A kötelező érvényű ajánlatoknak legalább az alábbiakat kell tartalmazniuk:

* a pályázó azonosító adatai (cégnév, székhely, cégjegyzékszám, adószám) és cégszerű aláírás;
* a könyvvizsgálat becsült munkaóra igénye, ideértve, de nem kizárólagosan, az évközi és év végi könyvvizsgálat valamint a könyvvizsgálói jelentés kibocsátásának, valamint a Portfólió-kezelési és Költségvetési tájékoztatókkal kapcsolatos véleménynyilvánítás becsült időszükségletét;
* a könyvvizsgálati tevékenységre vonatkozó megbízási díj összege, fizetésének ütemezése;
* taxatív (kimerítő jellegű) felsorolása minden, a pályázó által nyertes ajánlattétel esetén a könyvvizsgálói megbízási szerződés teljesítéséhez kapcsolódóan az Alappal szemben a fenti megjelölt könyvvizsgálati díjon felül érvényesíteni kívánt egyéb fizetési kötelezettségnek (egyéb díj, költség, stb.);
* kötelezettségvállalás nyertes ajánlat esetén a könyvvizsgálói jelentés magyar és angol nyelven történő kiadására;
* kötelezettségvállalás arra vonatkozóan, hogy a könyvvizsgálati jelentést (illetve annak tervezetét) a könyvvizsgáló legkésőbb a tárgyévet követő április 30. napjáig kiadja az Alap részére, azzal, hogy ezen kötelezettségnek a könyvvizsgálónak felróható okból történő megszegése esetén a könyvvizsgáló a nettó könyvvizsgálati (megbízási) díj 5%-ának megfelelő napi késedelmi kötbért fizet az Alap részére, amelynek teljes összege nem haladhatja meg a nettó könyvvizsgálati (megbízási díj) 30%-át, és amelyet az Alap a nettó könyvvizsgálati (megbízási) díjba jogosult beszámítani;
* kötelezettségvállalás arra vonatkozóan, hogy amennyiben a tárgyévet követő első negyedévre vonatkozó Portfólió-kezelési és Költségvetési Tájékoztatókkal kapcsolatos véleménynyilvánítás a tárgyévet követő május 31. napjáig bármilyen okból nem lehetséges, úgy a könyvvizsgálati szerződés időbeli hatálya a tárgyévet követő június 30. napjáig automatikusan meghosszabbodik;
* hozzájárulás ahhoz, hogy nyertes ajánlat esetén az Alap a honlapján keresztül nyilvánosságra hozza a könyvvizsgálói jelentést is tartalmazó, a tagintézetei által megfizetett, intézetenként felsorolt díjai nélküli éves beszámolóját és a következő évi tervek nélküli üzleti jelentését;
* a könyvvizsgálati feladatok elvégzésében részt vevő természetes személyek és szakmai önéletrajzuk, ezen személyek tekintetében a szakmai képesítésének megszerzését igazoló bizonyítvány vagy oklevél másolata, valamint a pénzügyi intézmények könyvvizsgálatára jogosultságról szóló minősítést igazoló dokumentum másolata;
* könyvvizsgáló cég esetén a pályázat beadásakor hatályos cégadatokat tükröző, 30 napnál nem régebbi cégkivonat, és a 2016. évre vonatkozó auditált éves beszámoló;
* referenciák a pénzügyi ágazatból (ügyfelek felsorolásával);
* felelősség korlátozásának mértéke (amennyiben kikötnek ilyet);
* szakmai felelősségbiztosítás fennállását igazoló dokumentum másolata, és a felelősségbiztosítás összegének felső határa, évenként és káreseményenként;
* az ajánlati kötöttség időtartama, amelynek legalább 2017. október 31-ig kell tartania;
* a megbízási szerződés tervezete; és
* opcionálisan: a magyar nyelven elkészült auditált éves beszámoló angol nyelvre fordítására vonatkozó ajánlat, a fordítási díj és fordítási időigény megjelölésével.

A pályázatot magyar nyelven, három (3) példányban, lezárt borítékban kell benyújtani postai vagy személyes kézbesítés útján az Alap címére:

**1027 Budapest, Csalogány u. 9-11. (VI. em)**

A pályázatok beérkezésének határideje: **2017. augusztus 8. (kedd), 12:00 óra.**

A borítékon kérjük feltüntetni: **„Szanálási Alap könyvvizsgálói pályázat 2017”**

**A pályázat elbírálása**

Az Alap a pályázat eredményét a pályázókkal legkésőbb 2017. szeptember 30-ig írásban közli.

Az Alap fenntartja magának a jogot, hogy a beérkező ajánlatot visszautasítsa az ok(ok) megjelölése nélkül abban az esetben is, ha az ajánlat mindenben megfelel a jelen ajánlatkérésnek.

A jelen dokumentum nem minősül ajánlattételnek, az Alapra semmiféle kötelezettséget nem ró, így az ajánlattevő semmifajta igényt nem jogosult az Alappal szemben támasztani.

Az Alap rögzíti, hogy a nyertes ajánlattevő kiválasztása nem jelenti az ajánlat elfogadását, ezért a felek között megállapodás csak az írásbeli, végleges szerződéssel jön létre.

Az ajánlattevő kiválasztása nem jelent szerződéskötési vagy egyéb kötelezettséget az Alap számára. Az Alap minderre tekintettel nem köteles a legkedvezőbb ajánlatot benyújtó ajánlattevővel sem szerződést kötni.

További információkért keressék Mihályiné Erdős Ilonát, a Szanálási Alap operatív feladatait ellátó OBA főkönyvelőjét az erdos@szanalasialap.hu e-mail címen, vagy a
06-30/959-683 telefonszámon.

Az Alappal kapcsolatosan további információk a [www.szanalasialap.hu](http://www.szanalasialap.hu) internet címen is elérhetők.

Budapest, 2017. június 29.

SZANÁLÁSI ALAP